NARIADENIE KOMISIE (ES) č. 973/2006
z 29. júna 2006,
ktorým sa mení a dopĺňa nariadenie (ES) č. 1831/96, ktoré otvára a spravuje tarifné kvóty Spoločenstva záväzné podľa GATT pre určité druhy ovocia a zeleniny a výrobky spracované z ovocia a zeleniny od roku 1996
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2200/96 z 28. októbra 1996 o spoločnej organizácii trhu s ovocím a zeleninou (1), a najmä na jeho článok 34 ods. 1,
keďže:
(1)
Dohodou vo forme výmeny listov medzi Európskym spoločenstvom a Čínskou ľudovou republikou podľa článku XXIV ods. 6 a článku XXVIII Všeobecnej dohody o clách a obchode (GATT) z roku 1994 (2), schválenou rozhodnutím Rady 2006/398/ES (3), a Dohodou vo forme výmeny listov medzi Európskym spoločenstvom a Spojenými štátmi americkými podľa článku XXIV ods. 6 a článku XXVIII Všeobecnej dohody o clách a obchode (GATT) z roku 1994 (4), schválenou rozhodnutím Rady 2006/333/ES (5), sa ustanovuje zvýšenie existujúcich tarifných kvót podľa GATT a otvorenie nových kvót pre určité ovocie a zeleninu a výrobky zo spracovaného ovocia a zeleniny.
(2)
Od prijatia nariadenia Komisie (ES) č. 1831/96 (6) sa niekoľko kódov KN uvedených v prílohách I až III k uvedenému nariadeniu zmenilo.
(3)
S cieľom ustanoviť modifikované a nové tarifné kvóty a v záujme jasnosti by sa prílohy k nariadeniu (ES) č. 1831/96 mali nahradiť.
(4)
Nariadenie (ES) č. 1831/96 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Riadiaceho výboru pre čerstvé ovocie a zeleninu a pre výrobky zo spracovaného ovocia a zeleniny,
PRIJALA TOTO NARIADENIE:
Článok 1
Nariadenie (ES) č. 1831/96 sa mení a dopĺňa takto:
1.
Príloha I sa nahrádza znením prílohy I k tomuto nariadeniu.
2.
Príloha II sa nahrádza znením prílohy II k tomuto nariadeniu.
3.
Príloha III sa nahrádza znením prílohy III k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. júna 2006